กรมอนามัย เผยผลสำรวจอนามัยโพลล่าสุดพบคนในชุมชน เกือบ 30 % หรือประมาณ 1 ใน 3 สวมหน้ากากกันน้อยและสวมไม่ถูกต้อง
นายแพทย์สุวรรณชัย วัฒนายิ่งเจริญชัย อธิบดีกรมอนามัย เปิดเผยว่า จากผลการสำรวจอนามัยโพล ระหว่างวันที่ 5 – 12 พฤษภาคม 2564 พบว่าประชาชนมีพฤติกรรมการป้องกันตนเอง ทั้งการสวมหน้ากากทำได้ร้อยละ 96.6 เว้นระยะห่าง ร้อยละ 95.7 ล้างมือเป็นประจำ ร้อยละ 97.8 แต่เมื่อสอบถามถึงพฤติกรรมของผู้อื่นที่อยู่ในชุมชน ในประเด็นสวมหน้ากากเมื่อออกนอกบ้านพบว่า เห็นผู้อื่นเกือบร้อยละ 30 หรือประมาณ 1 ใน 3 สวมหน้ากากกันน้อย และสวมไม่ถูกต้อง โดยสวมไม่ปิดจมูกหรือสวมไว้ใต้คาง นับว่าเป็นความเสี่ยงต่อการรับและแพร่กระจายเชื้อโควิด-19 ในชุมชนได้ง่าย จึงเน้นย้ำให้ใส่หน้ากากอนามัยอย่างถูกต้อง ต้องคลุมหมดทั้งจมูกและปาก สายคล้องหูต้องไม่ฉีกขาดไม่มีส่วนใดหลุดออกจากหน้ากาก แถบปรับกระชับดั้งจมูกต้องยึดแน่นและไม่หลุดออกง่ายขณะใช้ ก่อนสวมหน้ากากควรล้างมือให้สะอาดด้วยสบู่ หรือเจลแอลกอฮอล์ล้างมือ ควรใส่หน้ากากด้านที่มีสีออกด้านนอก เพื่อป้องกันการซึมซับของเหลวหรือละอองจากภายนอกเข้ามา สำหรับหน้ากากอนามัยใช้แล้วหากเกิดฉีกขาด ใส่ไม่กระชับ หรือปนเปื้อนสารคัดหลั่ง เช่น น้ำมูก น้ำลาย หรือเปียกน้ำ ให้เปลี่ยนใหม่ทันที ส่วนการกำจัดหน้ากากอนามัยใช้แล้ว หากเป็นผู้ป่วยในโรงพยาบาลให้ทิ้งลงในถังขยะติดเชื้อ ส่วนประชาชนทั่วไปให้ทิ้งลงในถังขยะที่มีฝาปิด ที่สำคัญต้องล้างมือด้วยน้ำและสบู่ทุกครั้งทั้งก่อนใส่และหลังทิ้งหน้ากากอนามัยเพื่อสุขอนามัยที่ดี